Infografika - Recovery fund: the EU delivers Ara l-infografika sħiħa Il-ministri għall-ekonomija u l-finanzi llum laqgħu l-valutazzjoni tal-pjanijiet għall-irkupru u r-reżiljenza taċ-Ċekja u l-Irlanda. Id-deċiżjonijiet ta' implimentazzjoni tal-Kunsill dwar l-approvazzjoni taż-żewġ pjanijiet ser jiġu adottati permezz ta' proċedura bil-miktub ftit wara l-vidjokonferenza tal-ministri tal-lum. L-adozzjoni tad-deċiżjonijiet ser tippermetti lil dawn il-pajjiżi jibdew jimplimentaw ir-riformi u l-investimenti deskritti fil-pjanijiet nazzjonali tagħhom, bil-għan li jitrawwem l-irkupru mill-pandemija tal-COVID-19 u li l-ekonomiji tagħhom isiru adatti għall-futur. Din tippermetti wkoll liċ-Ċekja tiffirma ftehim ta' għotja mal-Kummissjoni u tirċievi prefinanzjament ta' 13 %. L-Irlanda ma talbitx li parti mill-fondi allokati għaliha tiġi fornuta minn qabel. Ninsab kuntent ħafna li llum inħabbar xi aħbarijiet tajbin. Iċ-Ċekja u l-Irlanda dalwaqt ser ikunu jistgħu jibdew jimplimentaw il-pjanijiet tagħhom għall-irkupru u r-reżiljenza. L-implimentazzjoni tar-riformi u l-investimenti previsti mill-istati membri ser tappoġġa t-tranżizzjoni ekonomika ekoloġika u diġitali, tgħin l-ekonomija tagħna tirkupra mill-pandemija u tagħmilha aktar reżiljenti fil-futur. Andrej Šircelj, Ministru għall-Finanzi tas-Slovenja Il-pjanijiet taċ-Ċekja (€7 biljun) u tal-Irlanda (€989 miljun) jiffukaw fuq l-isfida ewlenija ta' żminijietna – it-tranżizzjoni klimatika u diġitali . Jindirizzaw ukoll parti sinifikanti tar-rakkomandazzjonijiet speċifiċi għall-pajjiż identifikati matul l-eżerċizzju tas-Semestru Ewropew tal-2019 u l-2020. Iż-żieda fis-sehem tal-modi ta' trasport sostenibbli, it-titjib tal-effiċjenza enerġetika fil-bini u s-sostituzzjoni tal-bojlers li jaħdmu bil-faħam għall-unitajiet domestiċi, kif ukoll it-tisħiħ tal-protezzjoni mill-għargħar u r-riforestazzjoni huma wħud mill-miżuri li ċ- Ċekja qed tippjana li timplimenta biex tindirizza l-isfidi klimatiċi. Hija għandha l-intenzjoni li ssaħħaħ it-trasformazzjoni diġitali billi, fost affarijiet oħra, tinvesti f'networks b'kapaċità għolja ħafna u tespandi s-servizzi diġitali ta' governanza u dawk tas-saħħa tagħha. L- Irlanda ser trawwem it-tranżizzjoni ekoloġika tagħha b'miżuri li jinkludu żieda gradwali fit-taxxa fuq il-karbonju, il-modifika retroattiva ta' binjiet pubbliċi magħżula, ir-riabilitazzjoni tat-torbieri sabiex jiġu promossi l-bijodiversità u l-ekosistemi, u l-investiment fi trasport ferrovjarju sostenibbli. Hija għandha l-għan li tikseb il-miri diġitali tagħha b'investimenti fl-infrastrutturi relatati u l-iżvilupp ta' ħiliet diġitali tul l-edukazzjoni. L-ilħuq tal-istadji importanti u l-miri stabbiliti għall-miżuri ppjanati huwa l-prekondizzjoni għall-ħlas tal-kontribuzzjonijiet finanzjarji tal-UE. Informazzjoni ġenerali Id-deċiżjonijiet tal-Kunsill dwar l-approvazzjoni tal-valutazzjoni tal-pjanijiet għall-irkupru u r-reżiljenza huma l-aħħar pass qabel ma l-istati membri jkunu jistgħu jibdew jagħmlu użu mill-Faċilità għall-Irkupru u r-Reżiljenza. Bil-pakkett finanzjarju tagħha ta' €672.5 biljun , l-għan tal-faċilità huwa li tagħti spinta lill-irkupru u tagħmel l-ekonomija Ewropea aktar sostenibbli u reżiljenti. L-implimentazzjoni tar-riformi u l-investimenti hija sforz ikkoordinat li għandu l-għan li jkun ta' benefiċċju kemm għal stat membru individwali kif ukoll li jiġġenera effetti konsegwenzjali pożittivi madwar l-UE kollha. Ara l-paġna tal-laqgħa